200 babas dood weens swak gesondheidsorg – verslagArgieffoto. (Foto: Elaine Krige) Die Britse regering het Woensdag om verskoning gevra ná ’n verslag oor Brittanje se grootste kraamskandaal bekendgemaak is. Die verslag bevat ’n katalogus van herhaalde kraammislukkings wat oor ŉ tydperk van 20 jaar – van 2000 tot 2019 – by die Shrewsbury- en Telford-hospitaalgroep plaasgevind het. Dié groep bedryf verskeie hospitale in Shropshire en Sentraal-Engeland. Luidens dié verslag kon meer as 200 babas oorleef het as hulle beter sorg tydens geboorte gekry het. Die babas is óf doodgebore, het kort ná geboorte gesterf óf is met ernstige breinskade gelaat. Die verslag het uiteengesit hoe sommige babas skedelfrakture, gebreekte bene of serebrale gestremdheid opgedoen het ná traumatiese bevallings. Ander pasgeborenes het nie genoeg suurstof gekry nie en het lewensveranderende breinbeserings ervaar. Die verslag het ook onthul dat nege uit die 12 moeders wat gedurende die tydperk gesterf het, “aansienlik” beter behandeling kon ontvang het. Die ander het natuurlik geboorte geskenk, terwyl hulle eintlik ’n keisersnee moes ondergaan. Die verslag volg op ’n ondersoek wat in 2017 gelas is ná kommer ontstaan het oor die hoë koerse van neonatale sterftes by die hospitaalgroep. Sajid Javid, sekretaris van gesondheid, het reeds die gesinne wat deur dié skandaal geraak is, om verskoning gevra. Javid en die hospitaalgroep het onderneem om die verslag se tientalle aanbevelings te implementeer, met die erkenning dat die sorg wat gebied is, nie aan standaarde voldoen het nie. Hy het beloof dat diegene wat verantwoordelik is vir “ernstige en herhaalde mislukkings” tot verantwoording geroep sal word.